DIARÉ: De hundene man antar at har blir smittet av sykdommen, har hatt symptomer som blodig diaré. Illustrasjonsfoto. Foto: NIC BOTHMA / EPA

Dødelig hundesykdom sprer seg: – Har aldri opplevd lignende i min tid som veterinær

Mattilsynet går ut med flere råd til hundeeiere, etter utbruddet av en ny alvorlig hundesykdom. – Ikke la hunden hilse på andre hunder på tur.

Oppdatert 13. september 2019

Artikkelen er over ett år gammel

Seksjonssjef Ann Margaret Grøndahl i Mattilsynet sier at de så langt har informasjon som tyder på at syv hunder kan ha dødd av sykdommen.

Veterinærkjeden AniCura anslår at minst et 20-talls hunder har mistet livet så langt.

– Det finnes ingen felles systematisk oversikt over alle sykdomstilfellene, men det antas at minst et 20-talls hunder har mistet livet så langt. Det meldes om sykdomstilfeller over store deler av Østlandet, men vi kan ikke utelukke at sykdommen spres til andre landsdeler, sier veterinær og kommunikasjonsansvarlig Sasja Rygg hos veterinærkjeden Anicura.

Mattilsynet sier at de foreløpig har lite informasjon, men vet at det er en alvorlig tilstand som er oppdaget hos flere hunder – særlig i Oslo-området.

– Sykdomsbildet viser blodig diaré og hos noen blodig oppkast. Det er et kort sykdomsforløp, det vil si at det går veldig fort fra første symptomer inntreffer til hunden blir alvorlig syk.

MATTILSYNET: Seksjonssjef Ann Margaret Grøndahl i Mattilsynet. Foto: Privat

Jobber intenst med å finne smittekilden

Fordi såpass mange hunder er rammet, antar Mattilsynet at sykdommen skyldes enten en bakterie eller et virus.

– Det er også på grunn av sykdomsbildet vi har sett, med en heftig reaksjon i tarmen. Men undersøkelsene vi har gjort har ikke gitt et entydig svar på hva som er årsaken.

Mattilsynet jobber nå tett sammen med Veterinærinstituttet, smådyrklinikken ved Veterinærhøyskolen og andre dyresykehus, med å sjekke de hundene som har blitt syke.

Gjennom disse undersøkelsene håper de å kunne finne en fellesnevner.

Er hunden din rammet? Ta kontakt med VG her!

– For eksempel om hundene har spist samme fôr eller har vært i samme park. Vi jobber ganske intenst med å finne ut av hva som kan være smittekilden, sier Grøndahl.

Hun sier at de håper å kunne få et svar på sykdomsårsaken i løpet av dagen eller morgendagen.

Mattilsynet går nå ut med flere råd til hundeeiere:

Begrens nærkontakt med andre hunder

Ikke la hunden hilse på andre hunder på tur

Unngå at hunden snuser mye i grøften hvor andre hunder har vært

Dra raskt til veterinæren hvis du oppdager de ovennevnte symptomene hos din hund

Følg vaksineanbefalingene veterinæren gir. Parvoviruset kan for eksempel gi alvorlig tarmbetennelse

Store ansamlinger som utstillinger og dressurkurs bør unngås, eller gjennomføres på en måte som gjør at kontakten mellom hundene begrenses

Allmenntilstand forverres raskt

Det er AniCura dyreklinikker og dyresykehus i Oslo som har tatt imot syv av hundene som så langt har dødd av sykdommen.

– I tillegg har vi fra kolleger og publikum hørt om ytterligere et titalls hunder som har dødd etter å ha hatt de samme symptomene, sier kommunikasjonsansvarlig og veterinær Sasja Rygg i AniCura.

ANICURA: Veterinær og kommunikasjonsansvarlig Sasja Rygg i AniCura Oslo, her sammen med hunden Munter. Foto: AniCura Oslo

Hun er samtidig opptatt av ikke å skape hysteri blant hundeeiere, og viser til at det ikke er uvanlig at hunder har dårlig mage.

– Men det er en helt annen sak når de blir så syke som dette. De som har vært innlagt her har først fått blodig diaré som har forverret seg veldig raskt. Allmenntilstanden har gått raskt nedover og noen har i tillegg hatt blodig oppkast.

Rygg anbefaler hundeeiere som oppdager disse symptomene hos sine hunder, om å ta med hunden sin til behandling.

Det er foreløpig ingen indikasjoner på at sykdommen kan smitte mellom hund og menneske.

– Dette er alvorlig

Veterinæren forklarer at det fortsatt er for tidlig å si om det finnes en sammenheng mellom sykdomstilfellene.

– Vi har hatt hunder i alle raser og aldre, så det ser ikke ut til at det rammer en spesiell type hund i en spesiell alder.

Rygg forteller at hun har hatt kontakt med kolleger andre steder enn i Oslo, som rapporterer om lignende symptomer.

– Hvis dette er smittsomt, vil det ikke stoppes av grenser, sier hun og legger til:

– Dette er alvorlig. Jeg har aldri opplevd lignende i min tid som veterinær og holder selv hunden min hjemme fordi jeg ikke vil at noe skal skje med ham.

Publisert: 05.09.19 kl. 09:54 Oppdatert: 13.09.19 kl. 18:12

Les også